钦定古今图书集成/方舆汇编/边裔典/第060卷 > 明
## 钦定古今图书集成/方舆汇编/边裔典/第060卷 > 明

### 太祖洪武四年命拂菻国人捏古伦赍诏书还谕其国王其王遣使入贡

按《明外史拂菻传》：拂菻即汉大秦，桓帝时始通中国。
晋及魏皆曰大秦，尝入贡。唐曰拂菻，宋仍之，亦数入
贡。而《宋史》谓历代未尝朝贡，疑其非大秦也。元末，其
国人捏古伦入市中国，元亡不能归。太祖闻之，以洪
武四年八月召见，命赍诏书，还谕其王曰：“自有宋失
驭，天绝其纪，元兴沙漠，入主中国，百有馀年。天厌其”
昏淫，亦用陨绝其命。中原扰乱，十有八年。当群雄初
起时，朕为淮右布衣，起义救民。荷天之灵，授以文武
诸臣。东渡江左，练兵养士，十有四年。西平汉王陈友
谅，东缚吴王张士诚，南平闽、粤，戡定巴、蜀，北定幽、燕，
奠安方夏，复我中国之旧疆。朕为臣民推戴，即皇帝
位，定有天下之号曰“大明”，建元洪武，“于今四年矣。凡
四裔诸邦皆遣官告谕，惟尔《拂菻》隔越西海，未及报
知。今遣尔国之民捏古伦赍诏往谕。朕虽未及古先
哲王，俾万方怀德，然不可不使天下知朕平定四海
之意，故兹诏告。”已而复命使臣普剌等赍敕书、彩币
招谕其国，乃遣使入贡，后不复至。

按《明会典》：“拂菻国在嘉峪关外万馀里，洪武四年，遣
其国故民捏古伦赍诏谕之，寻遣使朝贡。”

按《明一统志》：“拂菻国，东南至灭力沙，北至海，皆四十
程，西至海三十程。东自大食及于阗、回纥，乃抵中国。
宋元丰四年，其王灭力伊灵改撒始遣使来贡方物元祐中，其使两至。本朝洪武四年，诏遣其国故民捏
古伦赍诏谕之，寻遣使来朝，井贡方物。”

按《坤舆图说》，最西有名邦，曰如德亚。其国史书载上
古事迹极详。自初生人类至今六千馀年，世代相传，
及分散时候，万事万物，造作原始，悉记无讹。因造物
主降生是邦，故人称为“圣土。”春秋时，有二圣王，父达
味德，子撒喇满，造一天主堂，皆金玉砌成，饰以珍宝，
穷极美丽，费以三十万。万王德盛智高，声闻最远。中
国谓“西方有圣人”，疑即指此。古名大秦。唐贞观中，曾
以经像来宾，有景教流行，碑刻可考。